Afgreiðslu fjárlaga aldrei áður lokið svo snemma Frumvarp til fjárlaga fyrir árið 2020 varð að lögum á Alþingi í dag , 27. nóvember , en 3. umræðu lauk í gær eins og áætlað var í starfsáætlun þingsins . Umræðu og afgreiðslu fjárlaga næsta árs hefur aldrei lokið svo snemma , eða fyrir lok nóvembermánaðar . Á síðustu árum hefur 3. umræðu og lokaatkvæðagreiðslu frumvarpsins oftar lokið eftir miðjan desember . Árið 2005 voru fjárlög afgreidd 4. desember og höfðu þá ekki áður verið afgreidd fyrr að hausti . Algengasti lokadagur atkvæðagreiðslu um fjárlög síðasta aldarfjórðunginn er 22. desember en fjárlög hafa verið tekin til lokaatkvæðagreiðslu sex sinnum á þeim degi frá 1991 . Að lokinni atkvæðagreiðslu færði Guðjón S. Brjánsson , 1. varaforseti Alþingis , fjárlaganefnd þakkir fyrir mikið og gott starf og þingmönnum öllum þakkir fyrir málefnalega umfjöllun um fjárlagafrumvarpið . Hann gat þess ennfremur að tímanleg afgreiðsla fjárlaga væri til mikilla bóta fyrir alla þá sem þurfa að vinna eftir þeim lögum .